CELEX: 32017D0198
Language: ro
Date: 2017-02-02 00:00:00
Title: Decizia de punere în aplicare (UE) 2017/198 a Comisiei din 2 februarie 2017 privind măsurile de prevenire a introducerii și răspândirii în Uniune a Pseudomonas syringae pv. actinidiae Takikawa, Serizawa, Ichikawa, Tsuyumu &amp; Goto [notificată cu numărul C(2017) 460]

4.2.2017   
            
            
               RO
            
            
               Jurnalul Oficial al Uniunii Europene
            
            
               L 31/29
            
         DECIZIA DE PUNERE ÎN APLICARE (UE) 2017/198 A COMISIEI
   din 2 februarie 2017
   privind măsurile de prevenire a introducerii și răspândirii în Uniune a Pseudomonas syringae pv. actinidiae Takikawa, Serizawa, Ichikawa, Tsuyumu & Goto
   
      
         [notificată cu numărul C(2017) 460]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               Decizia de punere în aplicare 2012/756/UE a Comisiei (2) a prevăzut măsuri de prevenire a introducerii și răspândirii în Uniune a Pseudomonas syringae pv. actinidiae Takikawa, Serizawa, Ichikawa, Tsuyumu & Goto, denumit în continuare „organismul specificat”, agentul care cauzează bacterioza la kiwi. Decizia de punere în aplicare menționată a expirat la 31 martie 2016.
            
         
               (2)
            
            
               Mai multe state membre au solicitat ca măsurile prevăzute în Decizia de punere în aplicare 2012/756/UE să continue să se aplice, dat fiind riscul fitosanitar pe care îl prezintă în continuare organismul specificat. Din acest motiv, ar trebui adoptate aceleași măsuri precum cele prevăzute în decizia de punere în aplicare menționată în ceea ce privește introducerea în Uniune a plantelor destinate plantării din genul Actinidia Lindl. (denumite în continuare „plantele specificate”) provenite din țări terțe, precum și măsuri privind circulația acestora în interiorul Uniunii.
            
         
               (3)
            
            
               În plus, experiența dobândită în cursul aplicării Deciziei de punere în aplicare 2012/756/UE arată că, întrucât măsurile echivalente inspecțiilor vizuale, distrugerii tuturor plantelor specificate sau testării individuale constituie și ele măsuri adecvate pentru prevenirea răspândirii organismului specificat în anumite zone și întrucât măsurile respective asigură un răspuns la fel de eficace în cazul apariției unui focar epidemic cauzat de organismul specificat, acele măsuri ar trebui să fie permise, de asemenea, în cazul plantelor specificate provenite din Uniune sau din țări terțe. În plus, experiența a arătat, de asemenea, că o zonă cu o lățime de 100 m, în loc de 500 m, în jurul unui loc de producție indemn sau al unui amplasament de producție indemn, cu un grad de izolare și de protecție față de mediul exterior care exclude în mod efectiv organismul specificat, este suficient pentru atingerea obiectivelor prezentei decizii.
            
         
               (4)
            
            
               Dacă este necesar, statele membre ar trebui să-și adapteze legislația pentru a se conforma prezentei decizii.
            
         
               (5)
            
            
               Prezenta decizie ar trebui să se aplice până la 31 martie 2020 pentru a permite monitorizarea evoluției situației.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Interzicerea organismului dăunător Pseudomonas syringae pv. actinidiae Takikawa, Serizawa, Ichikawa, Tsuyumu & Goto
   
      Pseudomonas syringae pv. actinidiae Takikawa, Serizawa, Ichikawa, Tsuyumu & Goto, denumit în continuare „organismul specificat”, nu trebuie introdus și răspândit în Uniune.
   Articolul 2
   Introducerea Actinidia Lindl. în Uniune
   Polenul viu și plantele destinate plantării, altele decât semințele, din genul Actinidia Lindl., denumite în continuare „plantele specificate”, care provin din țări terțe, pot fi introduse în Uniune numai dacă respectă cerințele specifice privind introducerea prevăzute în anexa I.
   Articolul 3
   Circulația în Uniune a plantelor specificate
   Plantele specificate pot fi transportate pe teritoriul Uniunii numai dacă îndeplinesc cerințele prevăzute în anexa II.
   Articolul 4
   Anchete și notificări privind organismul specificat
   1.   Statele membre efectuează anchete anuale oficiale pentru a verifica prezența organismului specificat la plantele specificate.
   Statele membre notifică rezultatele acestor anchete Comisiei și celorlalte state membre până la data de 31 ianuarie a anului următor anului în care s-a desfășurat ancheta.
   2.   În cazul în care un operator profesionist suspectează sau ia cunoștință de faptul că organismul specificat este prezent în plante, în produse din plante sau în alte obiecte aflate sub controlul operatorului și într-o zonă în care prezența organismului respectiv era până atunci necunoscută, operatorul notifică acest lucru imediat organismului oficial competent, pentru ca acesta să ia măsurile corespunzătoare. Dacă este cazul, operatorul profesionist ia, de asemenea, imediat măsuri de precauție pentru a preveni stabilirea și răspândirea organismului specificat.
   Articolul 5
   Conformitate
   Statele membre informează imediat Comisia cu privire la măsurile pe care le-au luat pentru a se conforma prezentei decizii.
   Articolul 6
   Aplicare
   Prezenta decizie se aplică până la 31 martie 2020.
   Articolul 7
   Destinatari
   Prezenta decizie se adresează statelor membre.
   
      Adoptată la Bruxelles, 2 februarie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare 2012/756/UE a Comisiei din 5 decembrie 2012 în ceea ce privește măsurile de prevenire a introducerii și răspândirii în Uniune a Pseudomonas syringa pv. actinidiae Takikawa, Serizawa, Ichikawa, Tsuyumu & Goto (JO L 335, 7.12.2012, p. 49).
   
      ANEXA I
      
         Cerințe specifice pentru introducerea în Uniune, astfel cum se prevede la articolul 2
      
      SECȚIUNEA I
      
         Certificatul fitosanitar
      
      
                  1.
               
               
                  Plantele specificate originare din țări terțe sunt însoțite de un certificat fitosanitar, astfel cum se menționează la articolul 13 alineatul (1) punctul (ii) primul paragraf din Directiva 2000/29/CE (denumit în continuare „certificatul”), care include la rubrica „Declarație suplimentară” informațiile prevăzute la punctele 2 și 3.
               
            
                  2.
               
               
                  Certificatul include informații care să specifice că este îndeplinit unul dintre următoarele puncte:
                  
                              (a)
                           
                           
                              plantele specificate au fost cultivate pe întreaga durată a vieții lor într-o țară în care prezența organismului specificat nu este cunoscută;
                           
                        
                              (b)
                           
                           
                              plantele specificate au fost cultivate pe întreaga durată a vieții lor într-o zonă indemnă, stabilită în ceea ce privește organismul specificat de către organizația națională de protecție a plantelor (denumită în continuare „ONPP”) din țara de origine, în conformitate cu standardul internațional FAO pentru măsuri fitosanitare (denumit în continuare „ISPM”) nr. 4 (1);
                           
                        
                              (c)
                           
                           
                              plantele specificate au fost produse într-un loc de producție indemn sau într-un amplasament de producție indemn, stabilit de ONPP în ceea ce privește organismul specificat în conformitate cu ISPM FAO nr. 10 (2). Plantele specificate au fost crescute într-o structură cu un grad de izolare și protecție față de mediul exterior care exclude în mod efectiv organismul specificat. În locul sau amplasamentul respectiv, plantele specificate au fost inspectate oficial de două ori la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de export și au fost considerate indemne de prezența organismului specificat.
                              Locul sau amplasamentul de producție respectiv este înconjurat de o zonă cu o rază de cel puțin 100 m, pentru care este îndeplinită una dintre următoarele condiții:
                              
                                          (i)
                                       
                                       
                                          au fost efectuate inspecții oficiale de două ori, la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de export și orice plante specificate care au prezentat simptome de infecție, constatate în timpul respectivelor inspecții, au fost imediat distruse;
                                       
                                    
                                          (ii)
                                       
                                       
                                          toate plantele specificate au fost imediat distruse;
                                       
                                    
                                          (iii)
                                       
                                       
                                          fiecare plantă specificată a fost analizată cu regularitate la cele mai adecvate momente și s-a constatat că este indemnă de organismul specificat;
                                       
                                    
                        
                              (d)
                           
                           
                              plantele specificate au fost produse într-un loc de producție indemn stabilit de ONPP în ceea ce privește organismul specificat în conformitate cu ISPM FAO nr. 10. În locul respectiv, plantele specificate au fost inspectate, s-au prelevat probe și au fost analizate oficial de două ori la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de export și au fost considerate indemne de prezența organismului specificat.
                              Locul de producție respectiv este înconjurat de o zonă cu o rază de 4 500 m pentru care este îndeplinită una dintre următoarele condiții:
                              
                                          (i)
                                       
                                       
                                          în zona respectivă au fost efectuate inspecții, prelevări de probe și analize oficiale de două ori, la cele mai adecvate momente în timpul ultimului ciclu complet de vegetație înainte de export. Prezența organismului specificat nu a fost constatată în cursul inspecțiilor, al prelevării de probe și al analizelor oficiale;
                                       
                                    
                                          (ii)
                                       
                                       
                                          toate plantele specificate de pe o rază de 500 m de la locul de producție respectiv au fost imediat distruse;
                                       
                                    
                                          (iii)
                                       
                                       
                                          fiecare plantă specificată de pe o rază de 500 m de la locul de producție respectiv a fost analizată cu regularitate la cele mai adecvate momente și s-a constatat că este indemnă de organismul specificat.
                                       
                                    În cazurile de la punctele (ii) și (iii), toate plantele specificate din zona respectivă, la o distanță de 500 până la 4 500 m de locul de producție, au fost distruse sau analizate în conformitate cu un program de prelevare de probe capabil să confirme cu o fiabilitate de 99 % faptul că nivelul prezenței organismului specificat în plantele specificate este mai mic de 0,1 %.
                           
                        
            
                  3.
               
               
                  În cazul în care sunt prezentate informațiile prevăzute la punctul 2 litera (c) sau la punctul 2 litera (d), certificatul include, în plus, informații care specifică faptul că este îndeplinit unul dintre punctele următoare:
                  
                              (a)
                           
                           
                              plantele specificate au fost derivate direct din plante-mamă cultivate în condiții conforme cu punctul 2 litera (a) sau punctul 2 litera (b) sau punctul 2 litera (c);
                           
                        
                              (b)
                           
                           
                              plantele specificate au fost derivate direct din plante-mamă care au făcut, în prealabil, obiectul unor analize individuale, confirmându-se astfel absența organismului specificat;
                           
                        
                              (c)
                           
                           
                              plantele specificate au făcut obiectul unor analize în conformitate cu un program de prelevare de probe capabil să confirme cu o fiabilitate de 99 % faptul că nivelul prezenței organismului specificat în plantele specificate este mai mic de 0,1 %.
                           
                        
            
                  4.
               
               
                  În cazul în care sunt prezentate informațiile prevăzute la punctul 2 litera (b), numele zonei indemne trebuie să fie inclus la rubrica „Locul de origine” din certificat.
               
            SECȚIUNEA II
      
         Inspecția
      
      Plantele specificate introduse în Uniune și care sunt însoțite de un certificat fitosanitar în conformitate cu secțiunea I sunt inspectate în mod riguros și, dacă este necesar, fac obiectul unei analize care vizează detectarea prezenței organismului specificat la punctul de intrare sau la locul de destinație stabilit în conformitate cu Directiva 2004/103/CE a Comisiei (3).
      În cazul în care plantele specificate sunt introduse în Uniune printr-un stat membru, altul decât statul membru de destinație a acestor plante, organismul oficial responsabil din statul membru de intrare informează organismul oficial responsabil din statul membru de destinație.
      
         (1)  Cerințe pentru instituirea zonelor indemne. ISPM nr. 4 (1995), Roma, IPPC, FAO 2016.
      
         (2)  Cerințe pentru stabilirea locurilor de producție indemne și a amplasamentelor de producție indemne. ISPM nr. 10 (1999), Roma, IPPC, FAO 2016.
      
         (3)  Directiva 2004/103/CE a Comisiei din 7 octombrie 2004 privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale (JO L 313, 12.10.2004, p. 16).
   
   
      ANEXA II
      
         Cerințe pentru circulația în interiorul Uniunii, astfel cum se prevede la articolul 3
      
      
                  1.
               
               
                  Plantele specificate originare din Uniune pot circula în cadrul Uniunii numai dacă sunt însoțite de un pașaport fitosanitar întocmit și eliberat în conformitate cu dispozițiile Directivei 92/105/CEE a Comisiei (1) și doar dacă îndeplinesc cerințele stabilite la punctul 2.
               
            
                  2.
               
               
                  Plantele specificate îndeplinesc unul dintre următoarele puncte:
                  
                              (a)
                           
                           
                              plantele specificate au fost cultivate pe întreaga durată a vieții lor într-un stat membru în care prezența organismului specificat nu este cunoscută;
                           
                        
                              (b)
                           
                           
                              plantele specificate au fost cultivate pe întreaga durată a vieții lor într-o zonă recunoscută ca protejată de organismul specificat în conformitate cu articolul 2 alineatul (1) litera (h) din Directiva 2000/29/CE;
                           
                        
                              (c)
                           
                           
                              plantele specificate au fost cultivate pe întreaga durată a vieții lor într-o zonă indemnă, stabilită în ceea ce privește organismul specificat de către organismul oficial competent dintr-un stat membru în conformitate cu ISPM FAO nr. 4 (2);
                           
                        
                              (d)
                           
                           
                              plantele specificate au fost produse într-un loc de producție indemn sau într-un amplasament de producție indemn stabilit în ceea ce privește organismul specificat de către organismul oficial responsabil din statul membru de origine în conformitate cu ISPM FAO nr. 10 (3). Plantele specificate au fost crescute într-o structură cu un grad de izolare și protecție față de mediul exterior care exclude în mod efectiv organismul specificat. În locul sau amplasamentul respectiv, plantele specificate au fost inspectate oficial de două ori la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de punerea în circulație și au fost considerate indemne de prezența organismului specificat.
                              Locul sau amplasamentul de producție respectiv este înconjurat de o zonă cu o rază de cel puțin 100 m pentru care este îndeplinită una dintre următoarele condiții:
                              
                                          (i)
                                       
                                       
                                          au fost efectuate inspecții oficiale de două ori, la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de punerea în circulație și orice plante specificate care au prezentat simptome de infecție, constatate în timpul respectivelor inspecții, au fost imediat distruse;
                                       
                                    
                                          (ii)
                                       
                                       
                                          toate plantele specificate au fost imediat distruse;
                                       
                                    
                                          (iii)
                                       
                                       
                                          fiecare plantă specificată a fost analizată cu regularitate la cele mai adecvate momente și s-a constatat că este indemnă de organismul specificat;
                                       
                                    
                        
                              (e)
                           
                           
                              plantele specificate au fost produse într-un loc de producție indemn stabilit în ceea ce privește organismul specificat de către organismul oficial responsabil din statul membru de origine în conformitate cu ISPM FAO nr. 10. În locul respectiv, plantele specificate au fost inspectate, s-au prelevat probe și au fost analizate oficial de două ori la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de punerea în circulație și au fost considerate indemne de prezența organismului specificat.
                              Locul de producție respectiv este înconjurat de o zonă cu o rază de 500 m, denumită în continuare „zona înconjurătoare”, în care este îndeplinită una dintre următoarele condiții:
                              
                                          (i)
                                       
                                       
                                          în întreaga zonă înconjurătoare au fost efectuate inspecții, prelevări de probe și analize oficiale de două ori, la cele mai adecvate momente în timpul ultimului ciclu complet de vegetație înainte de punerea în circulație. Prezența organismului specificat nu a fost constatată în cursul inspecțiilor oficiale, al prelevării de probe și al analizelor;
                                       
                                    
                                          (ii)
                                       
                                       
                                          toate plantele specificate din zona înconjurătoare au fost imediat distruse;
                                       
                                    
                                          (iii)
                                       
                                       
                                          fiecare plantă specificată din zona înconjurătoare a fost analizată cu regularitate la cele mai adecvate momente și s-a constatat că este indemnă de organismul specificat.
                                       
                                    Zona înconjurătoare este înconjurată de o zonă cu o lățime de 4 km în care este îndeplinită una dintre următoarele condiții:
                              
                                          (i)
                                       
                                       
                                          în urma inspecțiilor, a prelevărilor de probe și a analizelor oficiale efectuate în întreaga zonă respectivă, de două ori, la cele mai adecvate momente pentru depistarea simptomelor de infecție în timpul ultimului ciclu complet de vegetație înainte de punerea în circulație, au fost luate măsuri de eradicare în toate cazurile în care organismul specificat a fost identificat la plantele specificate. Aceste măsuri au constat în distrugerea imediată a plantelor specificate infectate;
                                       
                                    
                                          (ii)
                                       
                                       
                                          toate plantele specificate din zona respectivă au fost distruse;
                                       
                                    
                                          (iii)
                                       
                                       
                                          toate plantele specificate din zona respectivă au făcut obiectul unor analize în conformitate cu un program de prelevare de probe capabil să confirme cu o fiabilitate de 99 % faptul că nivelul prezenței organismului specificat în plantele specificate este mai mic de 0,1 %.
                                       
                                    
                        
            
                  3.
               
               
                  În cazul în care cerințele enunțate la punctul 2 litera (d) sau la punctul 2 litera (e) sunt îndeplinite, plantele specificate îndeplinesc, în plus, una dintre următoarele cerințe:
                  
                              (a)
                           
                           
                              plantele specificate au fost derivate direct din plante-mamă cultivate în condiții conforme cu punctul 2 litera (a) sau punctul 2 litera (b) sau punctul 2 litera (c) sau punctul 2 litera (d);
                           
                        
                              (b)
                           
                           
                              plantele specificate au fost derivate direct din plante-mamă care au făcut, în prealabil, obiectul unor analize individuale, confirmându-se astfel absența organismului specificat;
                           
                        
                              (c)
                           
                           
                              plantele specificate au făcut obiectul unor analize în conformitate cu un program de prelevare de probe capabil să confirme cu o fiabilitate de 99 % faptul că nivelul prezenței organismului specificat în plantele specificate este mai mic de 0,1 %.
                           
                        
            
                  4.
               
               
                  Plantele specificate introduse în Uniune din țări terțe în conformitate cu anexa I pot circula în interiorul Uniunii doar dacă sunt însoțite de pașaportul fitosanitar menționat la punctul 1.
               
            
         (1)  Directiva 92/105/CEE a Comisiei din 3 decembrie 1992 de stabilire a unui grad de standardizare pentru pașapoartele fitosanitare utilizate pentru circulația anumitor plante, produse sau alte obiecte vegetale în cadrul Comunității și de stabilire a procedurilor detaliate de eliberare a acestor pașapoarte și a condițiilor și procedurilor detaliate de înlocuire (JO L 4, 8.1.1993, p. 22).
      
         (2)  Cerințe pentru instituirea zonelor indemne. ISPM nr. 4 (1995), Roma, IPPC, FAO 2016.
      
         (3)  Cerințe pentru stabilirea locurilor de producție indemne și a amplasamentelor de producție indemne. ISPM nr. 10 (1999), Roma, IPPC, FAO 2016.